Institutul Naţional de Statistică (INS) a publicat recent un raport în care prezintă raportul existent între numărul de pensionari și cel al salariaților. Datele prezentate sunt cele din trimestrul IV ale anului 2023, raportate la aceeaşi perioadă a anului anterior. Situația este îngrijorătoare, în contextul în care proporția dintre pensionari și salariați este de 8 la 10 la nivel național. Din păcate, situația nu este una fericită în Sălaj, iar perspectivele nu sunt deloc optimiste. Potrivit datelor oferite de ITM Sălaj, în trimestrul IV al anului trecut aveam 46.632 de salariați activi. Pentru aceeași perioadă, Casa Județeană de Pensii Sălaj ne-a precizat că în baza de date figurau 62.601 pensionari înregistrați la nivel județean. Având în vedere că ne aflăm în plin an electoral, poate acest subiect ar fi oportun să se găsească pe agenda politicienilor pentru identificarea unor soluții prin care să se creeze premisele unor noi locuri de muncă, sprijinirea mediului privat local și atragerea de investitori la nivel de județ.